KIRJALLINEN KYSYMYS P-2771/00 esittäjä(t): Neil MacCormick (Verts/ALE) komissiolle. Vesivoimalla tuotetusta sähköstä perittävä ilmastonmuutosvero.



Virallinen lehti nro 136 E , 08/05/2001 s. 0090 - 0091



KIRJALLINEN KYSYMYS P-2771/00 esittäjä(t): Neil MacCormick (Verts/ALE) komissiolle (2. elokuuta 2000) Aihe: Vesivoimalla tuotetusta sähköstä perittävä ilmastonmuutosvero Komission jäsen de Palacio esitti vastauksessaan kirjalliseen kysymykseen E-1811/00(1), joka koski vesivoimalla tuotettua sähköä, että vesivoima todellakin on uusiutuva energianlähde, mutta suurten vesivoimalaitosten sähköntuotanto on yleensä kilpailukykyistä eikä tarvitse erityistukia. Suurissa laitoksissa, joiden mekaanisten osien käyttöikä alkaa olla lopussa, syntyy huomattavia huoltokustannuksia. Esimerkiksi Skotlannissa tärkeimmät laitokset ovat yli 40 vuotta vanhoja. Voiko komissio osoittaa, että näin vanhojen laitosten uudistamiskustannukset pysyvät sellaisissa rajoissa, että vesivoima on jatkossakin kilpailukykyinen muiden uusiutuvien energianlähteiden kanssa, jos niille myönnetään etuuksia, joita vesivoimalle ei myönnetä? Jos komissiolla todisteita tästä, voiko se esittää ne tai kertoa, mistä niitä voi löytää? Jos komissiolla ei ole todisteita asiasta, aikooko se harkita uudelleen kantaansa vesivoimalaitoksista, joiden mekaaniset osat on lähivuosina uusittava? Katsooko komissio, että sen omat tavoitteet ilmastonmuutosasioissa ovat toteuttamiskelpoisia, jos sen ehdotuksista seuraa muun muassa, että Skotlannin vesivoimalat ja EU:n muissa osissa sijaitsevat vastaavat voimalat täytyy sulkea? (1) EYVL C 89 E, 20.3.2001. Loyola de Palacion komission puolesta antama vastaus (28. syyskuuta 2000) Parlamentin jäsenen kysymys koskee suurten vesivoimalaitosten kilpailukyvyn säilymistä sellaisissa erityistapauksissa, että laitos on yli 40 vuoden ikäinen ja peruskorjauksen alla. Komissio haluaa ensinnäkin korostaa vesivoimalaitosten peruskorjauksen myönteistä vaikutusta tehokkuuden lisäämiseen ja ympäristönormien noudattamiseen. Komissiolla ei ole käytettävissään tutkimustietoa, joka antaisi keskiarvolukuja peruskorjauksen kustannuksista suhteessa kilpailuasemaan. Tässä yhteydessä komissio haluaa huomauttaa, että korjauskustannukset ovat laitoskohtaisia ja ne ovat voimakkaasti sidoksissa tarvittavien korjausten luonteeseen. Komission uusiutuvia energianlähteitä koskevan valtiontukipolitiikan tarkoituksena on ensisijaisesti kohdistaa julkista tukea sellaisiin uusiutuvan energian tekniikoihin, jotka eivät vielä ole valmiita pääsemään markkinoille omin voimin. Sitä vastoin pelkät korjausinvestoinnit, kuten suurten vesivoimalaitosten uudistustyöt, pitäisi komission mielestä periaatteessa suorittaa kaupallisten perusteiden pohjalta. Tällaisia perusteita ovat esimerkiksi sähkön kysyntä tulevaisuudessa tai vesivoimalaitoksen elinkaaren aikana kerätyt rahavarat. Valtiontukea koskevien sääntöjen mukaan jäsenvaltiot voivat ainoastaan tietyissä oloissa ohjata sijoituksia laitoksiin, jotka ylittävät nykyiset ympäristönormit merkittävällä tavalla. Lopuksi komissio katsoo, että sen uusiutuvia energianlähteitä edistävä politiikka ei johda vesivoimalaitosten sulkemiseen ja että sen valtiontukipolitiikka tukee ilmastonmuutoksen torjuntaa sekä ehkäisee julkisten voimavarojen tehotonta käyttöä.